b"\n_START_ARTICLE_\nCerkno\n_START_SECTION_\nZgodovina\n_START_PARAGRAPH_\nMimo Cerknega je v davnini vodila pomembna pot iz So\xc5\xa1ke v Poljansko dolino; na to opozarja rimska utrdba na bli\xc5\xbenjem Gradi\xc5\xa1\xc4\x8du. V avstrijski dobi je bilo  Cerkno trg in sede\xc5\xbe okrajnega sodi\xc5\xa1\xc4\x8da. Leta 1900 so odprli \xc4\x8dipkarsko \xc5\xa1olo. Po kapitulaciji Italije leta 1943 je postalo Cerkljansko politi\xc4\x8dno in kulturno sredi\xc5\xa1\xc4\x8de svobodnega ozemlja 9. korpusa. Tu so delovale partizanske delavnice, bolnice, sanitetne \xc5\xa1ola, odvijale so se \xc5\xa1tevilne kulturne prireditve, politi\xc4\x8dna in voja\xc5\xa1ka posvetovanja. Po 1945 se je pri\xc4\x8dela razvijati industrija._NEWLINE_V Cerknem danes delujejo Osnovna \xc5\xa1ola Cerkno, Mestni muzej Idrija - oddelek Cerkno, Glasbena \xc5\xa1ola Idrija - oddelek Cerkno, Bevkova knji\xc5\xbenica Cerkno, Radio Odmev, Lokalna televizija Cerkno, hotel Cerkno resort._NEWLINE_Kraj je izhodi\xc5\xa1\xc4\x8de za gorske poti na Porezen, Blego\xc5\xa1 in \xc4\x8crni vrh; v zadnjem \xc4\x8dasu se razvija tudi gorsko kolesarjenje._NEWLINE_Cerkljanski pustni obi\xc4\x8daj laufarija je razli\xc4\x8dica pokopa pusta. Za obi\xc4\x8daj so zna\xc4\x8dilne lesene pustne maske in izvirni kostumi.\n_START_SECTION_\nIzvor krajevnega imena\n_START_PARAGRAPH_\nKrajevno ime ka\xc5\xbee na nekdanjo cerkveno posest. Nastalo je iz Cer\xd1\x8ck\xd1\x8av\xd1\x8cno (sel\xc3\xb2/p\xc3\xb2l'e) z ob\xc4\x8dnoimenskim pomenom cerkveno (selo/polje). Sode\xc4\x8d po starih zapisih se je kraj v srednjem veku imenoval Cerknica. V starih listinah se kraj omenja leta 1257 kot Curchinitz, 1337 Circhin\xc3\xa7, 1369 Chyrchayn in 1486 Circhiniz; iz tega je izpeljano vodno ime (hidronim) Cerknica in pokrajinsko ime (horonim) Cerkljansko. _NEWLINE_Italijani so kraj imenovali Circhina.\n_START_SECTION_\nBli\xc5\xbenja okolica\n_START_PARAGRAPH_\nV bli\xc5\xbenji okolici se nahaja Partizanska bolnica Franja in Smu\xc4\x8darski center Cerkno."